
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. október 18-án tartandó munkaterv szerinti ülésére

1. napirendhez
Tárgy: Beszámoló a 2011/2012-es tanévi iskola-egészségügyi ellátásról
Tisztelt Képviselő-testület!

Az iskola-egészségügyi ellátásról szóló 26/1997. (IX. 3.) NM rendelet alapján a 3-18 éves korosztályt rendszeres, megelőző jellegű, az egészségügyi alapellátás keretében szervezett iskola-egészségügyi ellátásban kell részesíteni az óvodai, iskolai nevelés keretében. Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni.
Az iskola-egészségügyi ellátás iskolaorvos és védőnő együttes szolgáltatásából áll, amelyet fogorvos és fogászati asszisztens közreműködésével látnak el. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi. A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi. Az iskolafogászati alapellátás preventív és terápiás gondozást jelent a szükségleteknek megfelelően.
Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék, kollégiumi-szék munkájában.
Mindezek alapján Önkormányzatunk az ellátás színvonalának és az érintett korosztály egészségi állapotának figyelemmel kísérése céljából évente beszámolót kér az iskola-egészségügyi ellátás helyzetéről. 
Az aktuális – gyermekorvosi, fogorvosi és védőnői – beszámolókat a mellékletben olvashatják; kérem azok szíves megvitatását.
…/2012. (X. 18.) ÖKT határozati javaslat
Sülysáp Nagyközség Önkormányzatának Képviselő-testülete az önkormányzati oktatási-nevelési intézményekben a 2011/2012-es tanévben biztosított iskola-egészségügyi ellátásról szóló 
1./ gyermekorvosi beszámolókat elfogadja,

2./ fogorvosi beszámolókat elfogadja,

3./ védőnői beszámolókat elfogadja,

emellett megköszöni az ellátásban résztvevők elmúlt évi munkáját.
Határidő: azonnal
Felelős: polgármester

Sülysáp, 2012. október 10.


Horinka László s.k.


polgármester

Láttam! 

Sülysáp, 2012. október 11.
Tóth Krisztina s.k.
Jegyző
1. sz. melléklet
T. Sülysáp Nagyközség Képviselő-testülete!

T. Polgármester Úr!

A 2011-2012.-es tanévben is, a Szent István Általános Iskola tanulóit láttam el a védőnők segítségével.

Az óvódások szűrését, az aktuális rendelet alapján, a szülők jelenlétében, a tanácsadóban, a védőnőkkel együtt végeztük.

NAGY JUSZTINA - VÉDŐNŐ sajnos távozott, egyénisége, emléke köztünk marad.

2011. október 1.-jén az általános iskola létszáma 212 tanuló volt.

Az adott tanévben a 2., 4., 6., 8-ik osztályosoknál,összesen 94 tanulónál végeztünk szűrővizsgálatokat.

A vizsgálatokat a tanórák végén végeztük, a Kossuth L. u.-i tanácsadóban, ahova a diákok tanár kíséretében érkeztek. A vizsgálatok során a diákokat, adott esetben tanáccsal elláttuk. Abban az esetben, ha további vizsgálatot tartottunk szükségesnek, a védőnő, írásban értesítette a szülőket azzal a kéréssel, hogy keressék fel a gyerek háziorvosát. A kiszűrt eltérések (lúdtalp, tartási rendellenességek, túlsúlyosság) száma gyakorlatilag változatlan az előző évhez képest.

93 tanulót részesítettünk védőoltásban, a kötelező kampányoltások keretében. Az oltások esedékességéről a védőnő értesítette a szülőket, akik beleegyezésüket az értesítő aláírásával nyugtázták.

Az iskolában, ebben a tanévben sem volt tetvesség. Az előző évhez hasonlóan, a tanulók, a védőnő által kiállított tetvességmentes igazolással kezdhették a tanévet.

Orvosi ellátást igénylő baleset az iskolában illetve az óvodákban nem volt.

Sülysáp,2012.10.08.


Tisztelettel:


Dr. Balog Erzsébet


gyermekorvos

2. sz. melléklet
Beszámoló a 2011/2012-es tanév iskolaorvosi munkáról

Iskola: Móra Ferenc Ált. Iskola és Tagiskolája

Iskola létszám:
465 fő

Teljes körű szűrővizsgálat:
238 fő

Gerincszűrés:
227 fő

Szakorvosi vizsgálatra beutaltak:
50 fő

Szakorvosi beutalók száma:
88 db

Védőoltások száma:
364 db

Személyes tanácsadás:
203 db

A talált eltérések közül kiemelném az alábbiakat:

 - tartási rendellenesség:
66

 - gerincferdülés:
44

 - lúdtalp:
46

 - kövérség:
35

Gyógytestnevelésre szorulna 145 tanuló, vagyis a tanulók 31%-a. 

A mindennapi testnevelés keretén belül, egy gerinc-gyógytornász segítségével, hatékonyan lehetne javítani a mozgásszervi eltéréseken. Egy kültéri konditerem, melyről képeket a mellékletben küldök, segítene a tornaterem hiányon (főleg, ha tető fedné) és a ducik mozgatásában is.

Szeretnék köszönetet mondani azoknak a pedagógusoknak, akik segítették a munkánkat abban, hogy a szülőket értesítették a vizsgálatokon talált eltérésekről, elküldték beutalóért, figyelemmel kísérték a leletek útját is. Így sok gyerek elkerült a szakorvoshoz és a leletek is eljutottak az iskolaorvoshoz is. További segítségükre is számítunk!

Köszönetet mondok a két védőnőknek is, hogy segítették a munkám!

Sülysáp, 2012.10.08.


Dr. Laczkó Katalin


házi gyermekorvos és iskolaorvos

3. sz. melléklet
Beszámoló a Sülysáp Fő u.6. sz. alatti Dentaform fogászat  oktatási-nevelési intézményekben végzett munkájáról

A gyermek-és ifjúsági fogászat praxis havi óraszámán belül végezzük a 18 év alatti korosztályok szűrését és szükség szerinti ellátását. A praxis óraszáma heti 16 óra. Ezen belül heti 1 alkalommal a keddi napon a délelőtti műszakban Dr. Nagy Nóra ill. Dr. Kerekes Zsuzsanna kizárólag ifjúsági fogászati ellátást végez. A két doktornő együttes munkája lerövidíti a leérkező osztályok várakozási idejét. A tanulók sajnos egyre türelmetlenebbek, így nagyon nagy figyelmet igényel mind a kísérő pedagógus, mind a mi részünkről, hogy se a rendelő berendezésében se önmagukban ne tegyenek kárt. Volt eset, amikor a felsős osztályok közül az egyikből a tanulók átszaladgáltak a 31-es főúton.

Lehetőség szerint megpróbáljuk lekötni őket a TV műsorával.

 Az ellátandó oktatási intézményekkel és az óvodával, ahol rendszeres szűrést végzünk fél évenként, az együttműködésünk kiváló. Annak ellenére, hogy a kísérő pedagógus biztosítása az iskoláknak nem egyszerű, az osztályok előzetes megbeszélés alapján pontosan megjelennek.

Bár évente kétszer kötelező az iskolai szűrés, ennek ellenére a jelenlegi rendelkezések alapján a gyermekek fogait a szűrésen való megjelenésükkor nem kezelhetjük! A rendelkezések alapján most csak igazolást állíthatunk ki arról, hogy a gyermeknek mi a problémája és ez milyen kezelést igényel. Erről a szülőket értesítjük, akik eldönthetik, hogy visszahozzák-e csemetéjüket vagy sem, mert a gyereket kizárólag az ő jelenlétükben láthatjuk el. Sajnos általános, hogy a gyereket a szülők nem hozzák vissza csak akkor, amikor a beavatkozás a gyermek számára már komoly kellemetlenséggel, esetleg fájdalommal jár. A legtöbb kezdődő szuvasodást a szűréssel egybekapcsolva gyorsan, szakszerűen és fájdalommentesen elláthatnánk, de hivatalosan nem tehetjük. (ennek ellenére, ha a gyermek beleegyezik, ellátjuk.) Régebben csak egy másik kollega által kiállított igazolás mentesítette a gyereket a kezelés alól, ma a szülő ilyen irányú kérése is elegendő, minden indoklás nélkül. Így tulajdonképpen a helyzet egy tökéletes zsákutca. Az elképzelés a szülők egészségtudatosságára épít, ami gyakorlatilag rendkívül korlátozott. Az oktatási intézmények megteszik, ami tőlük telik, a szakrendelés is megteszi, ami tőle telik, de eredményt elérni nem tudunk. Ebből a helyzetnek a jelenlegi jogi környezetben nincs megoldása. Ez a korosztály egy hihetetlenül elhanyagolt és hiányos fogazattal fog a felnőttkorba lépni.

A tavalyi évben megbeszélteknek megfelelően az új tanévben az iskolák részére tájékoztatót írtunk az iskolafogászati tevékenységről melyet minden gyermeknek az ellenőrzőjébe ragasztanak, valamint ezen jelzi a szülő a kezelés iránti igényét is. 

A Móra Ferenc Általános iskola kérésének megfelelően ebben a tanévben minden osztályt igyekszünk kétszer leszűrni. 

Rendelésünkön 2012. január.1 és jún. 30 között megjelent 18 év alatti páciensek száma: 1150 fő.

Sülysáp, 2012. október 2.


Dr. Kerekes Sándor


intézményvezető

4. sz. melléklet

Tájékoztatás a Sülysápi II. sz. Fogászat 2011. évi működéséről
A területi felosztása szerint a következő utcák tartoznak a rendelőhöz:

Utcák: Katona József, Rákóczi, Zrínyi, Ady, Petőfi, Dózsa György, Kossuth Lajos, Alkotmány, Forrói, Jókai Mór, Templom, Új utca, Gáspár I., Kossuth tér, Magdolna 1-24, Szt. Imre, Szabadság, Szilvafasor, Szt. István tér, Losonczi, Kodály Z., Vasút út 1-77, Béke, Árpád, Határ, Deák F., Arany J., Szondy, Bogdán F.

Település részek: dűlők (3), Jakabszállás, Sándorszállás, Kisteleg, Cirokvölgy, Nagyoszlár.

A fogászati ellátás 4+1 rendszerben történik: 4 nap felnőtt, 1 nap iskolafogászat.

A Fogászat előjegyzés alapján működik, kivéve a sürgősségi eseteket, kismamákat, akiket soron kívül ellátjuk, a gyerekeket mindig előre vesszük.

A körzethez tartozó lakosság összetétele a következő:

0- 18 éves:
768 fő

17-60 éves:
2434 fő

60 feletti:
737 fő

A statisztikai adatok alapján az elmúlt évben az esetszám: 1563 fő

Biztosított felnőtt:
456 fő

Gyermek:
868 fő
(kivéve a csoportos szűrés: 569)

Időskorú:
227 fő

Közgyógyellátott:
10 fő

Terhes:
2 fő

A beavatkozások alapján /végleges/ tömések száma:1053, gyökértömés: 517 csatornánként, fogeltávolítások: 64, fogkő eltávolítás: 250, rosszindulatú elváltozást nem találtunk.

A fogmegtartó kezelések száma növekszik, a fogeltávolításokhoz képest, viszont a fogpótlások száma folyamatosan csökken.

Ezek a számok tükrözik a lakosság fogazati állapotát.

A meglévő fogukat kezeltetik az emberek, a foghiányokat kevésbé pótoltatják.

Rendszeres szűrések:

Felnőttek szűrése évente egyszer kötelező, melyről szűrővizsgálati igazolást nyújtunk át.  Helyhez kötött betegekhez /idősek otthona/ minden áprilisban kijárunk szűrni, és ha szükséges a kezeléseket /foghúzás, fogsorkészítés/ ott helyben elvégezzük.

A terheseket a védőnő átküldi terhes szűrésre a rendelőbe.

Az iskolafogászati szűrés menete a következő:

Tanévenként kétszer szűrjük az óvodásokat és iskolásokat.

2011 évben összesen 569 gyerek szűrése történt a két félévben.

2011 tavaszán 74 óvodás és 215 iskolás, ősszel pedig 68 óvodás és 212 iskolás.

Az óvodába csoportos szűrésre kijárunk, az iskolások szűrése a rendelőben történik az iskolafogászati napokon.

A kezelés a szülő és a gyermek belátására van bízva, nyilatkoztatjuk írásban a szülőket a kezelés igénybevételéről. Ennek alapján tudjuk félévenként követni az ellátott és ellátatlan gyermekek fogazatát.

Sülysáp, 2012-10-02


Tisztelettel:


___________________________


Dr. Glonek Ibolya


fogorvos

5. sz. melléklet

SÜLYSÁP NAGYKÖZSÉG ÖNKORMÁNYZAT KÉPVISELŐTESTÜLETE RÉSZÉRE

Beszámoló a védőnői iskola-egészségügyi munkáról

Sülysápon két iskola és egy tagiskola valamint egy óvoda és három tagóvoda működik.

Ezeket az intézményeket három körzeti védőnő és két házi gyermekorvos látja el.

Ellátandó gyermekek létszáma: 465 fő.

Móra Ferenc Ált. Iskola + Tagiskola

Móra F. Ált létszáma: 327.

Tagisk. létszáma: 138.

Ellátandó gyermekek létszáma: 222.

Csicsergő Vasút u létszáma: 108.

Csicsergő Balassi u. létszáma: 84.

Csicsergő Mátyás k. u létszáma: 30.

Ellátó védőnői: Szanyi Jánosné és Fontos Magdolna.

Iskolát, óvodát ellátó orvos: Dr. Laczkó Katalin

Óvodát ellátó orvos: Dr. Balogh Erzsébet

Iskolai tevékenységünket a védőnői tanácsadóban végezzük. A védőnői tanácsadó alap felszerelésében a szűrővizsgálatokhoz szükséges eszközök adottak. 

Szűrések
A szűrővizsgálatok az index osztályokban (2., 4., 6., 8. oszt.) történik melyről a szülő értesítést kap. A szűréseket az iskolát ellátó házi gyermekorvossal együtt látjuk el.

Szűréseink során a leggyakoribb elváltozás a tartási rendellenesség, scoliosis, obesitás, látás probléma és caries. Az elváltozások javítására a gyógytestnevelés nem megoldott. A pedagógus az órán a gyerekorvossal megbeszélt tartásjavító gyakorlatokkal segít még ezen állapotok javításán. Az iskolások szülei értesítést kapnak az észlelt elváltozásról, hogy keresse meg házi gyermekorvosát a szakrendelőbe való beutalóért. A kapott leleteket ebben az évben már több szülő visszahozta az iskolaorvos részére, ebben a pedagógusok segítségét köszönjük. Munkánk részét képezi a kötelező védőoltások szervezése. A védőoltások helyéről, idejéről, védőoltás utáni teendőkről a szülőt írásban értesítjük. Védőoltási el maradásunk nem volt.

Rendszeresen végzünk tisztaság és tetű vizsgálatot, általában ugyanazoknál a családoknál fordult elő a fejtetvesség. Fokozott családlátogatással igyekszünk hathatós eredményt elérni.

Egészségnevelés

Nem kötött óra számban, hanem alkalmanként tartunk egészségnevelési tevékenységet, illetve felvilágosító előadásokat az orvossal, vagy önállóan. Egészségnap keretében az iskolások ismereteket kaptak helyes táplálkozásról, a mozgás előnyeiről, a helyes életmódról. 

Óvodai munka

Az óvodáskorú gyermekek szűrése az orvosi és védőnői tanácsadásokon történik a szülő jelenlétében. Rendszeresen végzünk tisztasági és fejtetvességi vizsgálatokat.

Munkánk végzéséhez sok segítséget kapunk az iskolaigazgatótól és a pedagógusoktól, amit köszönünk.

Kérjük a tisztelt Képviselőtestületet beszámolónk elfogadását.

Sülysáp, 2012.10.08.


Fontos Magdolna


Szanyi Jánosné


védőnő 

6. sz. melléklet

Sülysáp Nagyközségi Önkormányzat

Képviselőtestülete

Beszámoló Sülysáp III. sz. védőnői körzetében

A 2011/2012-es tanévben végzett iskola-egészségügyi tevékenységről.

Az iskola-egészségügyi ellátást a 26/1997 (IX.3.) NM rendelet szabályozza.

Feladataink:

· az iskolások egészségi állapotának vizsgálata, követése, szűrővizsgálatok végzése 2., 4., 6., 8. osztályokban.

-
életkorhoz kötött kampányoltások szervezése és előkészítése

-
a gyermek személyi higiénéjének ellenőrzése

-
mentálhigiénés feladatok

-
elsősegélynyújtás, krónikus beteg, fogyatékkal élő gyermek gondozása

-
szakértői feladatok (pályaalk. elősegítése, testnev. csoportbesorolások)

-
tájékoztatás (információ közlése a szülővel, pedagógussal, gyermekkel)

-
részvétel az iskolai egészséges életmódra nevelésben

Területi ellátási kötelezettség alapján iskolát ellátó házi gyermekorvos: Dr. Balog Erzsébet

A 2011/2012-es tanévben tanulók létszáma 218 ebből sajátos nevelési igényű: 16 fő.

-
A szűrővizsgálatok tanítási időn kívül a szülők- iskolai- értesítése mellett történik. Említésre méltó egészségromlást nem tapasztaltunk, elvétve akadt néhány újonnan kiszűrt eset.

-
Kampányoltás elmaradás ebben az évben nem volt.

-
Fejtetvességi vizsgálatok alkalmával egy-egy gyermeknél volt fellelhető kezelt fertőzés.

-
Egészséges életmódra nevelés, helyes táplálkozási ismertek átadása az iskolai és tanítási időn kívüli rendezvényeken kerül sor.

Szeretném ez úton is megköszönni a Szent István Általános Iskola pedagógusainak a segítségét.

Nagy Jusztina halála miatt ezt a beszámolót helyettes védőnőként írtam, mely nem tükrözi az Ő odaadó, lelkiismeretes munkáját.

Kérem Tisztelt Képviselő-testülettől a beszámolóm elfogadását.

Sülysáp 2012.10.08.


Szanyi Jánosné


védőnő

